RÍM. Dostavba tretieho a štvrtého bloku Atómovej elektrárne Mochovce (EMO) si nakoniec vyžiada 3,8 miliardy eur. Na výročnej tlačovej konferencii to uviedol šéf talianskej energetickej skupiny Enel Fulvio Conti.
Pôvodne sa malo do dostavby dvoch jadrových blokov investovať 2,8 miliardy eur, neskôr sa hovorilo o sume približne tri miliardy eur. Začiatkom tohto roka vláda Roberta Fica oznámila, že si dostavba Mochoviec vyžiada ďalších 682 miliónov eur.
Štvrtý blok v roku 2015
Conti na konferencii taktiež potvrdil, že tretí jadrový mochovecký blok uvedú Slovenské elektrárne do prevádzky koncom roka 2014 a štvrtý v roku 2015.
"Nejde o žiadne navyšovanie investície, ani o posun v termínoch oproti avizovaným údajom, o ktorých som hovoril v minulom roku. Bude to výhodne tak pre Enel, ako aj pre slovenskú vládu," povedal Conti s tým, že na dostavbu mochoveckých blokov sa použijú peniaze zo Slovenských elektrární.
Zvýšenie investície do dostavby Mochoviec si podľa Contiho vyžiadali najmä dodatočné opatrenia na posilnenie bezpečnosti jadrových blokov na základe vykonaných záťažových testov po katastrofe v japonskej Fukušime.
"Všetky dôvody boli technického charakteru, vrátane zvýšenia výkonu elektrárne," konštatoval Conti.
Zvýšia výkon
Nové jadrové bloky v Mochovciach mali mať pôvodne inštalovaný výkon 880 megawattov, po novom budú mať takmer tisíc megawattov.
Slovenské elektrárne, v ktorých Enel drží 66-percentný podiel, začali s dostavbou Mochoviec oficiálnym otvorením 3. novembra 2008.
Slovenský dominantný výrobca elektrickej energie oficiálne podpísal kontrakty s hlavnými dodávateľmi dostavby Mochoviec, a to s českou spoločnosťou Škoda Jaderné strojírenství, ruskou firmou Atomstrojexport, slovenskými podnikmi VUJE, Enseco, Inžinierske stavby Košice a talianskou spoločnosťou Enel Ingegneria & Innovazione začiatkom júna 2009.